
Motivációs tényezők és a sport hatása óvodás korban


Dolgozatomat a témaválasztásom indoklásával kezdem. Azért választottam a sport témakörét, mert szoros kötődésem van hozzá. Jómagam is nyolc éven keresztül aktívan sportoltam, így pontosan ismerem a sport jótékony hatásait. Ezért gondoltam úgy, hogy a gyermekek körében is megvizsgálom azt, hogy ők miért az adott sportágat választják, ki befolyásolja őket a döntésben, aktívan sportolnak-e, és hogy melyik életkorban melyik a számukra megfelelő sport.
Annak érdekében, hogy kérdéseimre választ kapjak, kérdőíveket készítettem, amit Magyarországon – Kozármislenyben –, illetve Németországban – Bad Nauheim városában – osztottam ki az óvodás korú gyermekek szüleinek. Hipotézisként a következőket állítottam fel: A német gyerekek több időt töltenek a médiák előtt, mint a magyar gyerekek. A magyar fiúk körében a legkedveltebb sport a labdajáték. A magyar gyerekek hetente legalább egyszer sportolnak. Ezek közül az első hipotézis nem igazolódott be, a többi igen.
Dolgozatomban írok a gyermekek mozgásfejlődéséről, ezen belül a testfelépítésük jellemzőjéről, az idegrendszerük jellemzőiről, a képességek fejlődéséről és a mozgás tökéletesedéséről. Végül megemlítem még a mozgásfejlődés zavarait is.
Dolgozatom részét képezi még a sport fontossága című fejezet is. Miért fontos a sport már gyermekkorban, hogyan viselkedjünk a sport közben felmerülő konfliktusoknál. Valamint itt írok még a sport fejlesztő hatásairól is.
Ezután írok arról, melyik életkorban, melyik sport a legmegfelelőbb a gyerekek számára, a 3-4, 5-6 illetve 7 évesek tekintetében.
Mindezek után írok még munkámban a gyógytorna és gyógytestnevelés alapvető különbségeiről, illetve a gyógytorna jótékony hatásairól is, valamint még arról, miért is szükséges a gyógytorna.
Munkámban bővebben írok a fizikai aktivitás és a tévénézési szokásokról gyermekkorban. Ezen belül a mozgás szerepéről, a tv funkciójáról, a számítógépről, a gyerek fő tevékenységéről, a játékról, a tv-nézés pozitív oldalairól, illetve az egyensúly megtalálásról.
A gyermekek és a tv kapcsolatának kifejtése után a kérdőívelemzésem következik, külön németországi, illetve külön magyarországi viszonylatban.
Végül Gaál Andrea lurkótornája képezi dolgozatom utolsó szakaszát. Itt egy foglalkozásról írok, Gaál Andreáról, illetve arról, miért kezdte el a lurkótornát. 



